Les obres del desdoblament de la via fèrria Gandia-Cullera es licitaran en estiu de 2026
08 juliol 2025

## Les obres del desdoblament de la via fèrria Gandia-Cullera es licitaran en estiu de 202608 juliol 2025Última actualització: 08 juliol 2025

![](../gestion/img/551771356ee74c3f0ddb379257da634f1d85e1ba1f77b95bc2cc80f64cf72204.jpeg)  
  

L’alcalde de Gandia, **José Manuel Prieto**, i la tinent d’alcalde **Balbina Sendra**, han mantingut una reunió este matí a Madrid amb el president d’Adif (Administrador d’Infraestructures Ferroviàries), **Pedro Marco de la Peña**, per tal d’accelerar tot el possible el projecte del desdoblament de la via fèrria Gandia-Cullera. Este és un projecte estratègic que millorarà les connexions de Gandia així com el servei de rodalies.

La trobada ha estat molt fructífera, atès que De la Peña ha confirmat a l’alcalde que el projecte constructiu estarà finalitzat en el primer semestre de 2026, per la qual cosa, en estiu de 2026 podrà començar la licitació de les obres. “Esta és una notícia molt esperada tenint en compte que este projecte és molt reivindicat i l’hem treballat molt des de l’Ajuntament de Gandia amb el Govern d’Espanya i Adif”.

A finals de juny va tindre lloc l’aprovació per part del Ministeri de Transports i Mobilitat Sostenible de l’estudi informatiu i l’expedient d’informació pública del projecte de desdoblament de la via fèrria Gandia-Cullera. Una vegada s’ha publicat en el BOE, correspon licitar la redacció del projecte, i després, la licitació de les obres per part d’ADIF.

L’alcalde ha remarcat la perseverança per part del govern municipal en els últims anys per desbloquejar este projecte i ha recordat que a finals de gener, el Ministeri de Transició Ecològica i Repte Demogràfic va donar llum verda mitjançant l’autorització de la Declaració d’Impacte Ambiental (DIA).

El projecte, que comprén 23 quilòmetres de via, situarà en millors condicions de competitivitat la ciutat de Gandia.

Durant tot el recorregut entre Gandia i València (i viceversa) els trens circularan sense esperar al que vinga en sentit contrari. Açò no sols garantirà més seguretat i velocitat, acurtant el temps de viatge a València, sinó també una major funcionalitat per al transport tant de viatgers com de mercaderies. A més, la duplicació suposarà augmentar la capacitat del trajecte i millorarà la prestació dels serveis ferroviaris amb més freqüències.

A més, el president d’Adif ha reiterat a l’alcalde durant la reunió que els trens continuaran arribant a l’estació de Renfe situada al centre de la ciutat. Així, la doble via arribarà a l’entrada del túnel i, després, els trens continuaran en una única via, fins a l’estació actual.

El desdoblament de la via fèrria Gandia-Cullera serà una de les iniciatives estratègiques del Pacte per les Infraestructures. Un Pacte que des de Gandia s'ha proposat a administracions superiors i que anirà consensuat amb els agents empresarials i socials, i tots els partits amb representació a l'Ajuntament.

[Twittear](https://twitter.com/share)